**ROMÂNIA**

**JUDEŢUL TIMIŞ**

**MUNICIPIUL TIMIŞOARA**

**DIRECŢIA GENERALĂ INVESTIȚII ȘI MENTENANȚĂ**

**SERVICIUL ADMINISTRARE REȚELE PUBLICE**

**NR.**

**RAPORT DE SPECIALITATE**

***privind aprobarea******Strategiei de Alimentare cu Energie Termică în municipiul Timişoara în perioada 2022 – 2030 și perspectiva 2050***

Având în vedere Referatul de aprobare nr. al Primarului Municipiului Timişoara şi Proiectul de hotărâre privind *aprobarea Strategiei de Alimentare cu Energie Termică în municipiul Timişoara în perioada 2022 – 2030 și perspectiva 2050*

Facem următoarele precizări:

Prin dispozițiile art. 8 alin. (3) lit. a) din Legea serviciilor comunitare de utilităţi publice nr. 51/2006 se stabilește că: „În exercitarea competenţelor şi atribuţiilor ce le revin în sfera serviciilor de utilităţi publice, autorităţile deliberative ale administraţiei publice locale asigură cadrul necesar pentru furnizarea serviciilor de utilităţi publice şi adoptă hotărâri în legătură cu elaborarea şi aprobarea strategiilor proprii privind dezvoltarea serviciilor, a programelor de reabilitare, extindere şi modernizare a sistemelor de utilităţi publice existente, precum şi a programelor de înfiinţare a unor noi sisteme, inclusiv cu consultarea operatorilor.”

Conform prevederilor art 14 alin. (2) din Legea nr. 121 din 18 iulie 2014 privind eficienţa energetică: “Autorităţile administraţiei publice locale şi centrale adoptă politici care promovează, la nivel local şi regional, dezvoltarea şi utilizarea integrată a sistemelor eficiente de încălzire şi răcire, în special a celor care folosesc cogenerarea de înaltă eficienţă, atât pentru procese de încălzire, cât şi pentru procese de răcire pentru utilizatorii finali, având în vedere potenţialul de dezvoltare al unor pieţe locale şi regionale ale energiei termice.”

La nivelul municipiului Timișoara prin HCL nr. 406/31.10.2017 a fost aprobată “Actualizarea Strategiei de alimentare cu energie termică a Municipiului Timişoara 2016”.

Potrivit prevederilor art. III alin. (1) din Legea nr. 196 din 12 iulie 2021 pentru modificarea şi completarea Legii serviciului public de alimentare cu energie termică nr. 325/2006, pentru modificarea alin. (5) al art. 10 din Legea nr. 121/2014 privind eficienţa energetică şi pentru completarea alin. (3) al art. 291 din Legea nr. 227/2015 privind Codul fiscal: “*În termen de un an de la data intrării în vigoare a prezentei legi, autorităţile administraţiei publice locale ori asociaţiile de dezvoltare comunitară, după caz, atât cele care au, cât şi cele care nu au sistem de alimentare centralizată cu energie termică al localităţii sau al asociaţiei de dezvoltare comunitară, vor reactualiza strategiile locale ale serviciului de alimentare cu energie termică a populaţiei, strategii elaborate în conformitate cu prevederile Hotărârii Guvernului nr. 246/2006 pentru aprobarea Strategiei naţionale privind accelerarea dezvoltării serviciilor comunitare de utilităţi publice, care vor respecta principiile prevăzute la art. 3 din Legea serviciului public de alimentare cu energie termică nr. 325/2006, cu modificările ulterioare, astfel cum aceasta este modificată şi completată prin prezenta lege, în vederea realizării obiectivelor prevăzute la art. 4 din acelaşi act normativ, conform politicilor elaborate de Ministerul Energiei. Autorităţile administraţiei publice locale ori asociaţiile de dezvoltare comunitară, după caz, asigură mijloacele necesare de implementare.*” De asemenea, alin. (3) menționează faptul că: “*lipsa unei strategii aprobate atrage sancţiunea restricţionării alocării oricăror fonduri publice pentru autorităţile administraţiei publice locale implicate*”.

În acest contex, municipiul Timișoara a încheiat Contractul de prestări servicii nr. 77/20.07.2022 având ca obiect întocmirea Strategiei de alimentare cu energie termică în municipiul Timișoara.

Scopul elaborării strategiei este de a identifica şi prioritiza necesităţile investiţionale, astfel încât să respecte conformarea cu politicile naţionale şi europene în domeniul energiei și mediului, luând în considerare suportabilitatea investiţiilor de către populaţie și capacitatea locală de implementare a proiectului.

Strategia reprezintă documentul suport pentru justificarea necesităţii finanţării investiţiilor pentru retehnologizarea/modernizarea/reabilitarea sistemului de alimentare cu energie termică din municipiul Timişoara, prezentând situaţia existentă, proiecţiile privind dezvoltarea viitoare a întregului SACET.

Pe baza acestor informaţii, documentația expune opțiunile strategice pentru sistemul de alimentare cu energie termică centralizat și opțiunile specifice aferente fiecărei componente a sistemului.

La nivel local, strategia trebuie să conducă la atingerea următoarelor obiective:

- continuitate, calitate, siguranță şi eficiență în alimentarea cu energie termică a populaţiei;

- asigurarea resurselor necesare pe termen lung pentru alimentarea cu energie termică a populaţiei;

- dezvoltarea durabilă a UAT;

- utilizarea eficientă a resurselor energetice pentru producerea energiei termice, corelată cu eficientizarea consumului, în special la nivel rezidenţial;

- decarbonarea sectorului de încălzire/răcire urbană (reducerea emisiilor de GES);

- reducerea emisiilor de poluanţi, alţii decât GES, şi îmbunătăţirea calităţii mediului (apă, aer, sol);

- stabilirea datelor, informaţiilor şi, după caz, a măsurilor/acțiunilor/termenelor necesare pentru evaluarea disponibilităţilor locale în ceea ce priveşte SRE şi/sau căldura reziduală din procese tehnologice şi identificarea opțiunilor strategice de maximizare a gradului de utilizare a acestora pentru producerea energiei termice în sistem centralizat;

- stabilirea datelor, informaţiilor şi, după caz, a măsurilor/acțiunilor/termenelor necesare pentru evaluarea cuprinzătoare a potenţialului de cogenerare de înaltă eficienţă şi de încălzire/răcire eficientă şi identificarea opțiunilor strategice de valorificare a acestora în condiţii de eficienţă economică;

- sabilirea necesităţii/oportunităţii de dezvoltare/modernizare/eficientizare a unui SACET existent, pe baza unei analize cost-beneficiu care compară cel puţin trei opţiuni strategice de asigurare a necesarului de energie termică pentru încălzire, ace şi răcire din localitate, în sistem centralizat şi/sau individual, care conduc la creşterea eficienţei energetice şi reducerea emisiilor de GES;

- satisfacerea cerințelor de interes public ale colectivităţilor locale, inclusiv eliminarea riscurilor de intoxicare, asfixiere, incendii, explozii, precum şi a riscurilor privind sănătatea populaţiei;

- asigurarea accesibilităţii energiei termice pentru populaţie;

-asigurarea conformităţii cu prevederile legislaţiei UE aplicabile, valorificarea experienţei internaţionale şi adoptarea celor mai bune practici în domeniul încălzirii şi răcirii urbane.

Obiectivele strategiei sunt reprezentate de atingerea simultană a următoarelor ținte:

- reducerea emisiilor interne de gaze cu efect de seră cu cel puţin 50% până în 2030, comparativ cu 2020;

- un consum de energie din surse regenerabile de 32% în 2030;

- îmbunătăţirea eficienţei energetice cu 32,5% în 2030;

- îndeplinirea până în 2030 a criteriilor care definesc un „Sistem eficient de încălzire centralizata”, Conform Directivei CE 27/2012 un „sistem eficient de termoficare şi răcire centralizată” înseamnă un sistem de termoficare sau răcire centralizat care utilizează cel puțin 50 % energie din surse regenerabile, 50 % căldură reziduală, 75 % energie termică prin cogenerare sau 50 % dintr-o combinaţie de energie și căldură de tipul celor sus-menționate.

*Scenarii de eficientizare și de reducere a nivelului emisiilor de CO2*

Definirea scenariilor de decarbonizare a SACET trebuie să ia în considerare faptul că în România, municipalitatea are o obligație specifică de a continua furnizarea de termoficare ca serviciu public local.

Selectarea scenariilor se va considera și în raport cu următoarele două elemente:

• Politica locală în domeniul încălzirii și răcirii prin sistem (des)centralizat (care trebuie să fie convergentă cu politica UE);

• Costul uniformizat al energiei si decarbonării pe termen lung pentru consumatori, respectiv costul autorității locale cu subvenționarea energiei termice.

În definirea scenariilor de analiză din Strategie și ulterior prin studiile de fezabilitate, va trebui să se proiecteze, să se testeze și să se extindă soluțiile tehnologice pentru a oferi orașului un serviciu mai eficient și mai durabil din punct de vedere ecologic.

Scenarii propuse:

*Scenariul 1:* SACET funcționează în același regim, cu aceleași surse de producere a energiei și cu un declin accelerat al consumatorilor branșați;

*Scenariul 2:* SACET se desființează și toți consumatorii branșați își instalează surse individuale;

*Scenariul 3:* SACET trece de la generarea centralizată din cărbune la generare din gaz metan și surse regenerabile;

*Scenariul 4:* SACET devine SADET cu generare distribuită din gaz metan și surse regenerabile;

*Scenariul 5:* SACET se extinde în regim de producere mixtă cu surse regenerabile și trece la rețele de generația 4 și 5.

În urma analizei scenarilor propuse s-a constat faptul că scenariul 4 este cel mai atractiv din toate punctele de vedere, raportat la criteriile de cost-beneficiu, nivel atins de decarbonizare, respectiv costul uniformizat cel mai redus pentru producerea energiei termice. În consecință, se recomandă adoptarea acestui scenariu, care în perspectivă va putea deservi și eventuale extinderi ale SACET.

Pe de altă parte, scenariile sunt gândite progresiv, astfel încât dacă se inițiază modernizarea SACET cu scenariul 3 se poate ajunge gradual la scenariul 5.

Se face mențiunea că toate imbunatatirile/modernizarile (stocare ET, valorificare energetică biomasa, centrale de cogenerare si modernizarea retelei, inclusiv SCADA etc.) duc la beneficii importante din punct de vedere al eficientei SACET si la reducerea emisiilor de gaze cu efect de seră).

Pe lângă adoptarea unui scenariu din cele propuse, se recomandă realizarea de investiții în modernizarea rețelelor termice primare, cât și modernizarea rețelelor termice secundare și a punctelor termice/module termice.

Având în vedere cele menționate anterior, supunem dezbaterii și aprobării Consiliului Local proiectul de hotărâre privind*aprobarea Strategiei de Alimentare cu Energie Termică în municipiul Timişoara în perioada 2022 – 2030 și perspectiva 2050.*

|  |
| --- |
| Director General, Șef Serviciu, |
| Mihai Florescu Lucian Buda |

 Cod FO53-01,Ver.2